钦定古今图书集成/理学汇编/学行典/第186卷 > 张常洧
## 钦定古今图书集成/理学汇编/学行典/第186卷 > 张常洧

按《句容县志》：“张常洧，字巨川，句容人也。其先奕世戴
德，赐姓受氏，详乎家牒，炳乎国史矣。在昔宣王时，则
有若张仲孝友，周人美之，列于《风》《雅》；在悼公时，则有
若张老，恢晋国之图，拯魏氏之急，鲁史嘉之，编于载
册。高祖伯卿，曾祖克绍，并怡情典坟，抗志不仕。祖处
静，湖州乌程县令。考璋，建州司户。君即建州之第四”
子也。“幼而聪明，长而岐嶷。穷百行之源，事父母以孝；
禀五常之性，奉亲族以和。及父母既没，居忧泣血，柴
毁骨立，躬自建冢高数寻，手植奇树盈千馀本。然志
恋坟茔，将终身洒扫，虽丧纪逾制，而靡释衰绖。乃葺
结庵庐，居于墓次，哀动行路，感通神明。白鹤翔于林
中，灵芝生于墓侧，乡党称其孝。郡邑”嘉其行，录表上
闻，优诏允答，复其徭役，旌其倚庐。三纪于兹，情犹一
日。洧尝疾困，殆不胜丧，勺饮不入口者累日矣。其兄
常泳劝令饮食，坚执不从。兄谓之曰：“有疾饮酒食肉，
在《礼》自有明文，盖无以死伤生也。今汝异居幽荒之
际，而即安于疾，殆至灭性，又焉得为孝乎？”乃曰：“吾负
终身之忧，匪惟一日之戚。且吾有兄，不患死之将至；
兄有子，不患祀之将乏。身既不赖其生，口岂复食其
味乎？”君子曰：“甚哉，张氏弟兄，孝友之至也。非令弟无
以知兄之贤，非仁兄无以成弟之美，所及其远哉！上
以彰圣朝孝礼之至，中以表牧宰教化之极，下以明
张君锡类之永。此一行也，而三善成焉。”